Vier dood, talle beseer in Durban-ongelukVier mense is in die ongeluk dood en talle ander beseer. (Foto: Netcare 911) Vier mense is dood en sowat 35 ander beseer in ŉ gru-ongeluk tussen verskeie voertuie in Durban. Garrith Jamieson, woordvoerder van ALS Paramedics, sê absolute chaos het op die toneel in die suide van die stad geheers toe paramedici kort ná 17:00 Woensdag daar aangekom het. ŉ Vragmotor, ŉ bus en minstens drie ligte voertuie was in die ongeluk betrokke en paramedici en reddingswerkers van verskeie nooddienste is na die toneel ontplooi. Nagenoeg 35 mense is in die ongeluk beseer. (Foto: ALS Pramedics) Die vragmotor en bus het klaarblyklik naastenby op die straathoek gebots, waarna die twee voertuie in verskeie ander voertuie ingeploeg het. Shawn Herbst, woordvoerder van Netcare 911, sê vier mense is op die toneel dood verklaar. Volgens Jamieson was een van die slagoffers in ŉ motorwrak vasgekeer en moes met lewenskake bevry word voordat die persoon na ŉ hospitaal geneem is. Die polisie ondersoek die voorval. Die vragmotor het in verskeie ander voertuie ingeploeg. (Foto: Netcare 911)